31993D0360
L 148/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 май 1993 година
относно разрешаване на държавите-членки да предвидят дерогации от някои разпоредби на Директива 77/93/ЕИО на Съвета относно дървен материал от Thuja L. с произход от Канада
(93/360/EИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или продуктите от растителен произход, и срещу тяхното разпространение в Общността (1), последно изменена с Директива 93/19/ЕИО (2), и по-специално член 14, параграф 3, трето тире от нея,
като взе предвид заявленията на държавите-членки,
като има предвид, че съгласно разпоредбите на Директива 77/93/ЕИО дървен материал от Thuja L., включително такъв, който не е запазил естествената си обла форма, с произход от Канада, Китай, Япония, Корея, Тайван и Съединените американски щати не може да се внася в Общността, освен ако е придружен от сертификатите, посочени в член 7 или член 8 от гореспоменатата директива, и освен ако не е обелен и по материала няма дупки, причинени от червеи от рода Monochamus (неевропейски) spp.;
като има предвид, че понастоящем в Общността се внася дървен материал от Thuja L. с произход от Канада; като има предвид, че в случая в тази страна обикновено не се издават фитосанитарни сертификати;
като има предвид, че Комисията е установила въз основа на понастоящем наличната информация, че в Канада е създадена официално одобрена и контролирана програма за издаване на „сертификати за обелване на кората и контрол на дупките от червеи“, с цел да се осигури правилно обелване на кората и да се намали рискът от наличие на вредни организми; като има предвид, че рискът от разпространяване на вредни организми намалява, при условие че дървеният материал се придружава от „Сертификат за обелване на кората и контрол на дупките от червеи“, издаден по тази програма;
като има предвид, че Комисията ще осигури предоставянето от страна на Канада на цялата техническа информация, необходима за извършване на оценка на дейността на програмата за сертификати за обелване на кората и контрол на дупките от червеи;
като има предвид, че настоящото решение трябва да бъде преразгледано най-късно до 1 април 1995 г.;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава да предвидят съгласно условията, определени в параграф 2 на настоящия член, дерогация от член 7, параграф 2 и член 12, параграф 1, буква б) от Директива 77/93/ЕИО за дървен материал от Thuja L., включително за материал, който не е запазил естествената си обла форма, с произход от Канада.
2. Следните условия трябва да бъдат спазени:
a)
изпълнението на изискванията, определени в приложение IV, част A, раздел I, точка 1.4 от горепосочената директива, се проверява от оценители на качеството, обучени, квалифицирани и упълномощени за тази цел по програма, одобрена и контролирана от Министерството на земеделието на Канада, отдел „Растителна защита“;
б)
проверките за изпълнение на условието, определено в буква а), се извършват в дъскорезниците от инспектори от тази промишленост или техни служители, както и в пристанищата от инспектори на спедитора, като и двете групи лица са квалифицирани и упълномощени за целта от гореспоменатия отдел „Растителна защита“. Освен това системата за проверки дава възможност на инспекторите от гореспоменатия отдел „Растителна защита“ да извършват случайни проверки преди експедиция;
в)
дървеният материал се съпровожда от „Сертификат за обелване на кората и контрол на дупките от червеи“, който е стандартизиран по програмата, посочена в буква а), и съответства на образеца, посочен в приложението към настоящото решение. Този сертификат се издава от оправомощено лице, което действа за сметка на дъскорезници или спедитори, на които е разрешено да участват в програмата, от горепосочения отдел „Растителна защита“, и се попълва в съответствие с инструкциите, уредени по програмата, както е написано на гърба на образеца.
Ако „Сертификатът за обелване на кората и контрол на дупките от червеи“ е издаден от името на спедитора, то той се основава на „Сертификати за обелване на кората и контрол на дупките от червеи“, предоставени на спедитора от одобрените дъскорезници и/или в резултат от инспекциите, проведени под негово ръководство.
Член 2
Без да се засягат разпоредбите, постановени в член 14, параграф 5 от Директива 77/93/ЕИО, държавите-членки уведомяват Комисията и останалите държави-членки за всички случаи, когато пратки, внесени съгласно настоящото решение, не отговарят на условията, определени в член 1, параграф 2, букви a) и в).
Член 3
Предоставеното съгласно член 1 разрешително се прилага от 1 юни 1993 г. То се отменя, ако се установи, че условията, посочени в член 1, параграф 2, не са достатъчни, за да предотвратят внасянето на вредни организми или не са спазени. Предоставеното разрешително ще се преразгледа най-късно до 1 април 1995 г.
Член 4
Адресати на настоящото решение са държавите-членки.
Съставено в Брюксел на 28 май 1993 година.